**תוכנית ארז** היא תוכנית עילית בצה"ל האורכת 6 שנים ו-8 חודשים ומטרתה להיות בית היוצר למפקדי העתיד של צה"ל. התוכנית מאתרת וממיינת מלש"בים בעלי כישורי מנהיגות גבוהים, מכשירה אותם באופן מקיף וייחודי ומייעדת אותם לשירות בתפקידי מ"מ ומ"פ בכל היחידות המבצעיות של זרוע היבשה.

איתור המועמדים וההכשרה
----------------------

המאתר לתוכנית נבנה על ידי יחידת מיטב על בסיס קריטריונים מצרפיים שהוגדרו ע"י סגל התוכנית ומנבאים התאמה גבוהה לפיקוד קרבי.

תהליך האיתור והמיון מתחיל בכיתה י"ב ומתבצע כחלק ממודל הסיירות של צה"ל. המועמדים נדרשים לעמוד בסדרות מיונים ייעודיות, בנוסף ליום סיירות ולגיבוש מטכ"לי, שבודקות את התאמתם למסלול ובכלל זה הם נדרשים לעמוד בהצלחה בבחינת התאמה אקדמית, מבדקי קצונה וסיווג בטחוני. 

מתגייסי התוכנית יחלו בשירות קדם צבאי שאורכו כחודשיים וחצי בו הם עוברים הכנה בסיסית לתוכנית, הכוללת פסיכומטרי, גיבוש קבוצתי, אימונים כושר ואימונים פיזיים, התנסויות פיקודיות, מבואות אקדמיים בתחומי צבא וביטחון והכשרות נוספות הכוללות היכרות עם כלל יכולות הלחימה ביבשה. לאחריו הם מתגייסים אל שלב ההכשרה, הנמשך כשלוש שנים.

המסלול מורכב מהכשרת יסוד שאורכה כשנה, הכוללת טירונות לחימה בבא"ח גולני, והכשרת לוחם מובחר (רובאי 09) בבית הספר לקומנדו - שם החניכים עוברים קורסי צניחה, לוחמה בטרור והכשרות מבצעיות מגוונות נוספות. מעבר לכך, החניכים מוכשרים לפיקוד זוטר ופיקוד קרבי בסביבת רק"מ (רכב קרבי משוריין). אחרי הכשרת היסוד החניכים ממשיכים להכשרה המתקדמת, האורכת 16 חודשים, שעיקרה הוא שיתופי פעולה עם יחידות עילית וצבאות זרים, החלפות סטודנטים, ופעילויות מבצעיות בכלל גזרות הלחימה.

ההכשרה המתקדמת כוללת גם לימודי תואר ראשון דו-חוגי באוניברסיטת ת"א , המורכב מחוג לימודי חובה בתחומי צבא וביטחון, ניהול, יזמות וטכנולוגיה, וחוג לבחירה מתוך מספר אפשרויות: מדעים דיגיטליים להייטק , החוג לניהול, החוג למדע המדינה. עד סוף ההכשרה, עוברים הלוחמים הכשרה בסיסית והתנסויות בכל מערכי הלחימה ביבשה - שריון, הנדסה, תותחנים, אוויר, איסוף, מודיעין ועוד. בסיום המסלול יקבלו הבוגרים את כנפי 'ארז'.

לאחר מכן ממשיכים הלוחמים לשמונה חודשי קק"ץ. התפקיד הראשון לאחר הקק"ץ הוא מ"מ בהכשרה ולאחר מכן תפקיד מ"מ מבצעי. בתום ההכשרה, הקצינים משרתים בשירות קבע של ארבע שנים בתפקידי מ"מ ובשני תפקידי מ"פ בגדודים השונים.

עם סיום ההכשרה בבה"ד 1, הקצינים החדשים יזכו לענוד דרגות סגן, ויזכו לשכר אקדמאי מהיום הראשון בקבע.

בוגרי תוכנית 'ארז' שירצו להתקדם בצה"ל מעבר לתפקיד מ"פ, ישתלבו בתוכנית המשך ייחודית אשר תוביל אותם לתפקידי מג"ד ומח"ט.

היסטוריה
--------

המחזור הראשון נפתח בספטמבר 2023 כאשר התגייסו לתוכנית 71 מלש"בים.

בראש התוכנית עומד כיום תא"ל (מיל') יובל בזק.

שם התוכנית
----------

התוכנית קרויה על שמו של תא"ל ארז גרשטיין, מח"ט גולני ומפקד יחידת הקישור ללבנון בזמן הלחימה ברצועת הביטחון, שנפל בשנת 1999 בפעילות מבצעית בלבנון.

קישורים חיצוניים
----------------

ויקישיתוף מדיה וקבצים בנושא **תוכנית ארז** בוויקישיתוף
* תכנית "ארז", באתר מתגייסים, יחידת מיטב
* נועם אמיר, ‏תואר ראשון ואימוני לוחמה מגוונים: מסלול הפיקוד הקרבי החדש בצה"ל, בעיתון מקור ראשון, 14 ביוני 2023

הערות שוליים
------------

1. ↑   תוכנית העילית לפיקוד קרבי יוצאת לדרך, באתר צה"ל, 29 במרץ 2023
2. ↑   מתוך אלפים - 71 נבחרו לעשות היסטוריה, באתר צה"ל, 19 בספטמבר 2023
3. ↑   מתוך אלפים - 71 נבחרו לעשות היסטוריה, באתר צה"ל, 19 בספטמבר 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תוכנית ארז"**.